Parlement se sproeierstelsel jare laas gediens – verslag | Maroela Media
Die parlementêre kompleks se sproeierstelsel is in 2017 laas gediens. (Foto: Verskaf)
Hoewel 'n amptelike verslag oor die verwoestende brand by die parlementsgebou in Kaapstad nog voorgelê moet word, wys 'n assesseringsverslag deur die metro se brandweerdiens op verskeie tekortkominge.
Luidens die verslag, geskoei op die waarnemings van brandbestryders op die toneel, het die parlementêre kompleks se sproeierstelsel nie tydens die brand ingeskop nie omdat dit jare laas gediens is en die kleppe gesluit was.
Dit is ook onduidelik of die parlementsgebou se brandalarm en opsporingstelsel in 'n werkende toestand was. Die brandweerdiens het dus Sondagoggend geen alarm van die Ou Volksraadgebou of die nuwe vleuel wat die Nasionale Vergadering huisves, ontvang nie.
Dit is ook onduidelik of die parlementsgebou se brandalarm en opsporingstelsel in 'n werkende toestand was. (Foto: Verskaf)
Tuynhuis se alarm was die eerste om geaktiveer te word en brandbestryders was in daardie stadium reeds op die toneel.
Die parlementêre kompleks se branddeure was ook nie gesluit nie, wat daartoe gelei het dat die brand makliker versprei het en rook om die noodtrap gehang het, wat brandbestryders se werk bemoeilik het.
Wayne Visser, afdelingsbevelvoerder van die brandweerdiens, sê die Ou Volksraadgebou se sproeierstelsel is in 2017 laas gediens. Die stelsel behoort elke drie jaar gediens te word en was in 2020 vir 'n diens geskeduleer. Dit is nooit gedoen nie.
Die klep van die sproeierstelsel was gesluit terwyl die vereiste uitlegblokplan van die sproeierstelsel boonop onleesbaar was. Dit is dus onduidelik watter gedeelte van die gebou met sproeiers toegerus is.
Volgens stasiebevelvoerder JJ Williams is die klep van die sproeierstelsel by die Nasionale Vergadering-gebou ook nie gediens nie.
"Indien dit behoorlik gediens was, moes hierdie klep met 'n ketting gesluit gewees het [wat maklik oopgesluit kan word] en 'n blokplan sou beskikbaar gewees het om die uitleg van die stelsel aan te dui."
Ander tekortkominge is in die HVAC-stelsel (lugvloei, verhitting en verkoeling) wat nie afgeskakel kon word nie en die stad moes dus die blok waarin die parlement geleë is, se elektrisiteit afskakel sodat brandbestryders hul werk kon doen.
Die parlementêre kompleks se hysbakke het aanhou werk selfs nadat 'n uitskopskakelaar by een hysbak geaktiveer is wat die hyserbakke buite werking moes stel.
Die brandblussers, brandslangrolle en interne brandkrane was wel gediens. (Foto: Verskaf)
Volgens die verslag was die brandblussers, brandslangrolle en interne brandkrane gediens en in 'n werkende toestand.
Die verslag se onthullings volg nadat die DA reeds vroeër vandeesweek aangevoer het dat die instandhouding van die parlementsgebou die afgelope tien jaar agteruitgegaan het.
Die opposisieparty het die brand as "'n ramp wat net gewag het om te gebeur" bestempel.
ActionSA het gesê die brand moet as 'n "ernstige veiligheidsmislukking" beskou word en ernstige vrae behoort gevra te word oor die veiligheid- en brandstelsels wat by die parlement in gebruik is.
Van die skade aan die parlementsgebou. (Foto: Verskaf)
Die parlementêre kompleks se branddeure was nie gesluit nie. (Foto: Verskaf)
VIV ANC! Dit is moes hoe ons mense hulle werk doen.
Alles lekker ge-erf van bie bekwame NP regering, nou val alles net inmekaar.
My hart is stukkend as ek dink aan ons eens florerende land en stelsels wat so deur hulle dinges getrek word en hulle heg geen waarde aan enigiets nie. En die verrotende spul is baie dieper as wat ons dink. Hierdie het net perongeluk nou opgeduik en dis 'n druppel in die emmer.
Dis normal kan niks reg doen nie
Niks maar niks, skok, verbaas of verstom my meer van hierdie piesang republiek nie want hulle WEET NIE DAT HULLE NIE WEET NIE!!!